Temperaturen kan nå de 22 grader flere steder i Nordjylland i dag, hvilket formentlig vil få flere til at søge mod strandene og badevandet. Men hvert år er der folk, der kommer galt afsted ved de danske kyster, og derfor er det vigtigt at huske på de fem baderåd, lyder det fra TrygFondens Kystlivredning. I uge 26 og 27 gennemførte livredderne i alt 8518 indsatser på landsplan, heraf vurderes at et af tilfældene drejede sig om en person i livsfare, og 205 aktioner var førstehjælpsaktioner. Særligt farlige forhold ved Vestkysten Strandene langs Vestkysten er særligt populære og lidt af et tilløbsstykke i sommermånederne. Men forholdene på Vestkysten kan også være barske med stærk vind og store bølger. Derfor er det vigtigt at være opmærksom på forholdene: - Vestkysten er særlig farlig på den måde, at den ligger ud til åbent hav. Når vi så har den vestenvind, som vi ofte har i Danmark, så giver beliggenheden til åbent hav og vestenvinden større bølger, end der vil være ved for eksempel østkysten ved de indre danske farvande, siger Michael Andersen, der er uddannelsesleder ved Trygfondens Kystlivredning. Skrænterne langs med Vestkysten kan også give problemer, fordi sandet på skrænterne nemt kan skride. Det kan give farlige situationer, hvor man kan blive fanget på skrænten, som det skete for to børn på 6 og 10 år den 30. juni i år. Nordjyllands Beredskab måtte rykke ud til en skrænt i Nørre Lyngby med højderedder og fire de to børn sikkert ned til kysten igen. Derfor opfordrer direktør ved Nordjyllands Beredskab, Diana Sørensen, til, at man passer på, særligt hvis man kommer som turist og ikke kender strandene: - Vestkysten er en særlig udfordring for gæster, der ikke kender vandet, stranden og klitterne. Man skal være opmærksom, når man kommer som gæst. Både i forhold til at bade, men også når man bevæger sig op i klitterne, siger hun.

Referat:
Tirsdag kommer temperaturen igen over de 20 grader, og det betyder strandvejr for mange. Fra Trygfondens livreddere lyder opfordringen: Husk de fem baderåd.